Ryder: Covid-19 bedreig fietsry se voortbestaan | Netwerk24
Ryder: Covid-19 bedreig fietsry se voortbestaan
10 April 2020 11:27
Die Colombiaan Egan Bernal (middel, in die geeltrui) tydens die laaste skof van die Tour de France in 2019 in Parys. Foto: Getty Images
Indien die prestigeryke Tour de France weens die Covid-19-pandemie nie vanjaar kan plaasvind nie, kan dit ernstige gevolge vir fietsry as 'n sport inhou.
Dít is die mening van Douglas Ryder, spanhoof van die Suid-Afrikaanse beroepspan NTT.
Die Tour is geskeduleer om op 27 Junie in Nice te begin. Weens Covid-19 is alle padfietsrywedrenne – soos meeste ander sportsoorte wêreldwyd – vir eers uitgestel.
Die internasionale padfietsrykalender is vroeër reeds tot 1 Junie opgeskort.
"In fietsry is ons heeltemal afhanklik van borge, so die sport kan 'n erge knou kry, wat hom uiteindelik in groot moeilikheid kan laat beland," het Ryder volgens die BBC gesê.
Douglas Ryder, spanhoof van die Suid-Afrikaanse NTT-fietsryspan. Foto: Getty Images
"Sommige spanne sukkel baie in hierdie tyd en moes 'n paar drastiese besluite neem om hul volhoubaarheid te probeer verseker. So dit is 'n baie moeilike tyd.
"Ons by NTT is gelukkig dat ons groot borge probeer om die regte ding te doen en ons soveel ondersteun as wat moontlik is.
"Tans wag ons, daar is baie gesprekke met die bestuursliggaam van wêreldfietsry aan die gang. Want hoe langer dit voortgaan soos nou, hoe moeiliker sal dit wees om opbrengste aan ons borge te verseker," het Ryder gesê.
Daar is vroeër berig dat die Tour vanjaar selfs sonder toeskouers kan plaasvind, maar die Franse koerant Le Parisien berig dat die moontlikheid ondersoek word om dit met 'n maand uit te stel. Blykbaar sal 'n finale besluit op 15 Mei geneem word. – Sportredaksie